SKRIFTLIG FORESPØRGSEL P-1502/01

af Jacqueline Foster (PPE-DE) til Rådet

(21. maj 2001)

Om: Finansiering af Galileo-satellitnavigationssystemprojektet

Det aftalememorandum, der signalerer en foreløbig finansiering fra private organer på 200 mio. EUR, kræver en yderligere forklaring. Kan Rådet komme med eksempler på nogle af de virksomheder, der har indvilliget i at bidrage til finansieringen? Kan Rådet også bekræfte, at den private sektors finansieringstilsagn vil falde bort, hvis ikke der træffes en fast politisk afgørelse vedrørende den endelige fase inden juni 2001?

Vil Rådet af hensyn til gennemskueligheden gøre det helt klart, hvilke hensigter det har med finansieringen af dette projekt, og hvorvidt det, i tilfælde af en manglende substantiel interesse fra den private sektors side, agter at finansiere projektet alene over EU-budgettet, herunder også de 220 mio. EUR, som det hvert år vil koste at holde projektet i gang? Vil Rådet også forelægge en ajourført detaljeret oversigt over de bidrag, man regner med at modtage fra de enkelte medlemsstater?

Svar

(27. november 2001)

Kontakterne mellem Kommissionen og de erhvervsgrene, der er interesserede i Galileo-projektet, har ført til undertegnelsen af et aftalememorandum om reglerne for den private sektors deltagelse i udviklingsfasen af det satellitbaserede radionavigationsprogram Galileo. Selv om Rådet ikke har deltaget i disse kontakter, har det noteret sig, at den private sektor fortsat udviser stor interesse for Galileo-projektet.

På samlingen den 5. april 2001 vedtog Rådet en resolution om Galileo(1), som indeholder et arbejdsprogram med en præcis tidsplan for de afgørelser, der endnu ikke er truffet. Ifølge dette arbejdsprogram er det meningen, at Rådet på samlingen den 27. og 28. juni 2001 skal godkende en foreløbig definition af de tjenesteydelser, som Galileo vil kunne tilbyde. Det kan naturligvis ikke foregribe de afgørelser, som skal træffes i december 2001 eller senere.

Rådet besluttede i sin resolution fra april, at der skal frigøres bevillinger på indtil 100 mio. EUR for 2001 umiddelbart efter vedtagelsen af denne resolution i overensstemmelse med ordningerne i finansforordningen for transeuropæiske net, og at der i december 2001 skal træffes afgørelse om at frigøre de resterende bevillinger på budgettet for transeuropæiske net (dvs. 450 mio. EUR) og om at nedsætte en enhed, der skal have ansvaret for forvaltningen af projektet.

Rådet mindede om, at Det Europæiske Råd på gentagne møder og især i Stockholm har bekræftet, at det er målet at sikre, at programmet i vid udstrækning finansieres af private midler, og opfordrede i den forbindelse Kommissionen til snarest muligt at indlede en udbudsprocedure med en oversigt over samtlige projektfaser for at gøre det muligt på længere sigt at udvide den private sektors deltagelse i projektet og således fastlægge, hvilke kommercielle og offentlige tjenester der skal tilbydes af Galileo, ved at specificere de indtægter, de kunne frembringe, og de ledsageforanstaltninger, der er nødvendige herfor. Dette vil også bidrage til at afklare betingelserne for den private sektors engagement på længere sigt. Resultatet af evalueringen af bud skal foreligge i begyndelsen af november for at danne grundlag for, at Rådet kan træffe en afgørelse inden udgangen af 2001. Denne afgørelse skal endvidere fastsætte de maksimale fællesskabsmidler, der er til rådighed for ibrugtagnings- og driftsfasen.

Partnerskabet mellem den offentlige og den private sektor betragtes som væsentligt for Galileo-projektets succes. Det Europæiske Råd har selv bekræftet dette på forskellige møder og har senest i Stockholm bekræftet, at den private sektor bør tage udfordringen op med hensyn til deltagelse i og finansiering af projektet via et bindende tilsagn for etablerings- og ibrugtagningsfasen. Det skal i den forbindelse bemærkes, at den private sektor allerede har reageret konkret på denne opfordring, idet den ved undertegnelsen af ovennævnte aftalememorandum har givet tilsagn for udviklingsfasen (2001-2005), der går forud for etablerings- og ibrugtagningsfasen (2006-2007).

Rådet skal inden udgangen af 2001 træffe en afgørelse, hvori det bl.a. skal afklare betingelserne for den private sektors engagement på længere sigt og fastsætte de maksimale fællesskabsmidler, der er til rådighed for Galileo-projektets ibrugtagnings- og driftsfase. Hvad angår eventuelle bidrag fra de forskellige medlemsstater blev det udtrykkeligt fastsat, at ingen medlemsstat er forpligtet til at bidrage via supplerende nationale midler.

(1) EFT C 157 af 30.5.2001.